लखनऊ में नाइट कर्फ्यू, रात 9 बजे से सुबह 6 बजे तक प्रतिबंध होंगे लागू
लखनऊ में कोरोना वायरस संक्रमण के बढ़ते मामलों को देखते हुए नाइट कर्फ्यू लगाने का फैसला लिया गया है। लखनऊ नगर निगम क्षेत्र 8 अप्रैल से 15 अप्रैल कर लागू रहेगा।
लखनऊ: लखनऊ में कोरोना वायरस संक्रमण के बढ़ते मामलों को देखते हुए नाइट कर्फ्यू लगाने का फैसला लिया गया है। लखनऊ नगर निगम क्षेत्र 8 अप्रैल से 15 अप्रैल कर लागू रहेगा। नाइट कर्फ्यू रात 9 बजे से सुबह 6 बजे तक नाइट कर्फ्यू रहेगा। इस दौरान आवश्यक वस्तु को लाने ले जाने की छूट होगी। बता दें कि ग्रामीण लखनऊ में नाइट कर्फ्यू लागू नहीं होगा।फल, सब्जी, दूध, एलपीजी, पेट्रोल, डीजल और दवा की सप्लाई जारी रहेगी। नाइट शिफ्ट के सरकारी/अर्ध सरकारी कार्मी और आवश्यक वस्तुओं/सेवाओं में लगे निजी क्षेत्र के कार्मियों को भी छूट होगी। रेलवे स्टेशन, बस स्टेशन, एयरपोर्ट आने-जाने वाले लोग अपना टिकट दिखा कर आ-जा सकेंगे। किसी भी प्रकार की मालवाहक गाड़ियों के आने-जाने पर प्रतिबंध नहीं है।इसके साथ ही जिलाधिकारी ने लखनऊ जिले में तत्काल प्रभाव से दिनांक 15 अप्रैल 2021 तक चिकित्सा, नर्सिंग और पैरा मेडिकल संस्थानों को छोड़कर सभी सरकारी, गैर सरकारी, निजी प्रबंधधीन विद्यालय, महाविद्यालय और शैक्षणिक संस्थानों तथा कोचिंग संस्थानों को बंद करने का आदेश दिया है।उत्तर प्रदेश में पिछले 24 घंटों के दौरान कोविड-19 संक्रमित 40 और लोगों की मौत हो गई तथा 6023 नए मरीजों में इस संक्रमण की पुष्टि हुई। स्वास्थ्य विभाग द्वारा बुधवार को जारी रिपोर्ट के मुताबिक, पिछले 24 घंटों के दौरान राज्य में कोविड-19 संक्रमित 40 और लोगों की मौत के साथ राज्य में इस वायरस से मरने वालों की संख्या बढ़कर 8964 हो गई है। सबसे ज्यादा छह मौतें राजधानी लखनऊ में हुई हैं। इसके अलावा कानपुर नगर में पांच, बलिया में चार, प्रयागराज और वाराणसी में तीन-तीन, मुरादाबाद, गाजीपुर, अमरोहा और फतेहपुर में दो-दो तथा गोरखपुर, बुलंदशहर, रायबरेली, हरदोई, इटावा, चंदौली, मैनपुरी, शामली, कन्नौज, भदोही तथा कौशांबी में कोविड-19 संक्रमित एक-एक व्यक्ति की मौत हुई है। रिपोर्ट के मुताबिक, पिछले 24 घंटों के दौरान राजधानी लखनऊ में सबसे ज्यादा 1333 नए मरीजों में कोविड-19 संक्रमण की पुष्टि हुई है। इसके अलावा प्रयागराज में 811, वाराणसी में 593, कानपुर नगर में 300, झांसी में 188, गोरखपुर में 159, मेरठ में 126, गौतम बुद्ध नगर में 125, जौनपुर में 109, चंदौली में 108 तथा आजमगढ़ में 100 नए मरीजों में संक्रमण की पुष्टि हुई है। राज्य में इस वक्त 31987 में कोविड-19 मरीजों का इलाज किया जा रहा है। इस बीच चिकित्सा एवं स्वास्थ्य विभाग के अपर मुख्य सचिव अमित मोहन प्रसाद ने बताया कि प्रदेश में पिछले एक दिन में कुल 1,86,948 नमूनों की जांच की गयी। प्रदेश में अब तक कुल 3,59,42,111 नमूनों की जांच की गयी है। उन्होंने बताया कि प्रदेश में कोविड संक्रमण नियंत्रित करने के लिए शहरी एवं ग्रामीण क्षेत्रों में ग्राम निगरानी समिति, मोहल्ला निगरानी समिति को फिर से सक्रिय किया गया है। इन समितियों के माध्यम से अन्य प्रदेशों से आने वाले लोगों की पहचान कर, उनसे संक्रमण की जानकारी लेते हुए आवश्यक कार्यवाही की जा रही है। प्रसाद ने प्रदेश के बाहर से आने वाले लोगों से अपील की है कि वे अपनी सामाजिक जिम्मेदारी समझे और घर में ही 10 दिन व्यतीत करें। उन्होंने कहा कि संक्रमण का कोई भी लक्षण दिखायी देने पर स्वयं चिकित्सालयों में जाकर कोविड-19 की जांच अवश्य कराये।उन्होंने बताया कि इस समय विशेष सावधानी बरतने की आवश्यकता है और संक्रमण अभी समाप्त नहीं हुआ है इसलिए टीकाकरण के बाद भी कोविड प्रोटोकॉल का पालन अवश्य करें।